Blanár, Juraj, poslanec NR SR (2018-09-13):
Ďakujem. Vážený pán predseda, pani ministerka, vážená snemovňa, najskôr na úvod k vystúpeniu môjho kolegu chcem len povedať, ale aj pre ostatných kolegov, lebo potrebujeme si to osvojiť, pokiaľ prečítate a požiadate o zastavenie času a prečítate pozmeňujúci návrh, už potom nemôžete pokračovať. To znamená, treba si dávať na to pozor, pretože technici nemajú šancu, aby vás mohli počúvať, že teraz čítam alebo nie. V rokovacom poriadku je jasné, na záver prečítate, mimo svojho vymedzeného času, ktorý sa nebude započítavať do toho. Tak len na to, aby potom nevznikali problémy, že ešte mi pridajte alebo mi nepridajte. A myslím si, že je to dobre nastavené, pretože tým pádom máte 20 minút alebo 10 minút pri ústnom prihlásení sa, dostatok priestoru na to, povedať, čo potrebujete. K tomu prvému pozmeňujúcemu návrhu. Pán kolega Krajčí predniesol pozmeňujúci návrh, o ktorom sme už diskutovali aj na výbore. Vtedy sme sa dohodli, že budeme sa teda tým zaoberať a necháme to už na pána kolegu Krajčího, aby to dotiahol, ale najskôr sa vyjadrí ministerstvo. A ministerstvo sa vyjadrilo, že po schválení tohoto, týchto omamných látok, tuším, že to bolo v Bruseli asi v utorok, ak sa nemýlim, že ten pozmeňujúci návrh predloží a ja som spoločne aj s predsedom výboru pridal svoj podpis, lebo si myslím, že je to dobré. A tu je jasný dôkaz toho, že nepotrebuje ísť nič nejakým veľkým schvaľovacím procesom, lebo je to dobrá vec a je potrebné ju schváliť. A bolo to v utorok, dnes to ideme podporiť, pani kolegyňa. Bod 7 evidujem, že chcete, aby sa osobne hlasovalo, ale dovoľte mi k nemu komentár. Viete veľmi dobre, že máme dlhé diskusie na výbore, a to je dobré, o tom, že je potrebné riešiť problém, ktorý nastal s nedostatkom sestier. Veľmi dobre si uvedomujete, že nikdy nedokáže Slovenská republika zaplatiť zdravotné sestry tak ako v Rakúsku alebo v Nemecku, pretože jednoducho máme rozdiely v platoch, ktoré sú dané nejakým spôsobom aj historicky a postupne dobiehame túto Európu, ale to nikdy nebude, ale snažíme sa hľadať mechanizmy, aby sme im umožnili sa realizovať tu u nás, pretože nie vždy tá realizácia je len o tom, koľko zarobím. A množstvo statočných sestier je tu a pracuje poctivo v nemocniciach, ktoré sú ďaleko, možno mimo krajských miest a robia to naozaj skvele, za čo im patrí veľká úcta. Avšak priznajme si spoločne, že pri prevzatí aproximačného práva týkajúceho sa práve zdravotných sestier, bolo veľmi extenzívne, čiže nad, viac ako od nás požadovala Európska únia, vysvetlené, že čo sú u nás zdravotné sestry, lebo táto legislatíva, ktorú sme my museli prijať do nášho právneho poriadku, hovorila o tom, že to musí byť človek, ktorý má ukončené desaťročné vzdelanie základné a 4 600 hodín odpracovaných; ale veď to má aj naša zdravotná sestra, ktorá vtedy skončila strednú školu; keď niekto do legislatívy dal, že zdravotná sestra musí mať vysokú školu. Vy to veľmi dobre viete, len sa snažíte to zakrývať. A my práve týmto spôsobom, na základe diskusie, o ktorej sme sa spoločne dohodli na výbore aj s ministerstvom, sa snažíme operatívne tieto veci riešiť. Môžeme sa dnes sporiť o tom, že či sa to bude nazývať praktická sestra alebo asistent. Dobre, tento spor teda rešpektujem a nech tu ostane, ale všetci vieme, že je potrebné to umožniť, aby sme dostali tie naše zdravotné sestry, ergo asistentov tam, kde môžu byť užitoční. A myslíte si, že táto praktická sestra, ktorá predtým bola; alebo bol, pretože hráme sa tu s mužským, ženským rodom; tak nebude prínosom k lekárovi v ambulancii? Ja som presvedčený, že bude prínosom, a preto je tu ten pozmeňujúci návrh, ktorý si myslím, že práve to umožňuje. A neni dôvod, aby sme tu odkladali nejakým spôsobom nejaký legislatívny proces, o ktorom tu hovorí pani Cigániková, že by mal nastať pri takomto niečom, čo je naozaj pozitívne a dobré. O tom, že nesúhlasíte s tým názvom, že pacienti budú dezorientovaní, ako hovorila pani Cigániková, nuž ja neviem, ako boli dezorientovaní doteraz, pretože ja si nepamätám žiadneho pacienta, ktorý by oslovoval „pán asistent“. Nikdy, ja som prešiel nemocnicami a mal som štyri nemocnice na starosti ako predstaviteľ župy a chodil som tam. Ja som nepočul, že by nejaký pacient oslovil ho „pán asistent“. Nerozlišujú, oni všetkých oslovovali „pán doktor“, „sestrička“, lebo; jednoducho nikdy. Čiže k tomuto určite nedôjde, pani Cigániková, nemusíte sa obávať. Dôležité je, aby si to uvedomili tí, ktorí majú tú kompetenciu, aby ju nezneužívali. A skúsme im dôverovať, lebo ak budeme pristupovať k tomu tak, že a priori dopredu budeme im nedôverovať, no potom ako môžeme od nich chcieť, aby robili dobrý výkon? No, nemôžeme chcieť, dôverujme im a ja som presvedčený, že tí poctiví všetci – a tých je drvivá väčšina – to nikdy nebudú zneužívať, lebo on vie, že tá kompetencia jeho končí tu a že tuto začína niekoho iného. Tak vás poprosím, pozrite sa na to takýmto spôsobom a poďme úprimne sa snažiť riešiť ten problém so zdravotnými sestrami. A nemyslím si, že to je zhoršovanie zdravotnej starostlivosti, pán kolega Krajčí, keď bude asistovať praktická sestra lekárovi v ambulancii. Práve naopak, bude mu to len nápomocné a vyrieši sa jeho problém s nedostatkom, keď nemôže zohnať sestru, ktorá asi z mnohých dôvodov radšej ide za vyšším zárobkom, pretože má odrobené, má vysokú školu a prečo by to v Rakúsku ju neprivítali. Ale my ešte nie sme tak silní, aby sme ich zaplatili takto, preto to riešime týmto spôsobom. Takže vás poprosím o podporu toho bodu 7, čiže toho pozmeňujúceho návrhu, ktorý sme schválili vo výbore. Ďakujem.